भक्तपुर :&nbsp;नदीको बहाव क्षेत्रलाई मिचेर घर बनाउनेको संख्या बढेपछि भक्तपुरको धेरै भूभाग बिहीबार डुबानमा परेको छ ।&nbsp;सरकारी मापदण्ड अनुसार नदीले चर्चेको क्षेत्र भन्दा २० मिटर छाडेर घर बनाउनुपर्ने हुन्छ । तर नदीको बहाव क्षेत्रलाई मिचेर बस्ती बसाइएपछि हनुमन्तेको बाढी भक्तपुरबासीका घरघरमा पुग्यो । सरकारी मापदण्ड मिच्दै बसाइएका बस्तीमा बर्षेनि बाढी पस्दा पनि स्थानीयले खोला मिच्ने क्रम रोकेका छैनन् ।&nbsp; हनुमन्तेको बाढी बस्तीसम्म पसेर फैलिँदै बिहीबार ठिमी चोकसम्म आइपुग्यो । अरनिको राजमार्ग जलमग्न भयो नै अर्कातिर त्यसक्षेत्रका अधिकांश घरका भुइँतला बाढीको चपेटमा परे । हनुमन्तले विशाल रुप लिएपछि आपतमा परेका स्थानीयलाई नेपाली सेना, सशास्त्र प्रहरी र नेपाल प्रहरीसहितको टोलीले बोट नै उतारेर उद्धार गर्नु परेको थियो ।&nbsp; भक्तपुरको ठिमी नगरपालिकाका सहरी विकास तथा योजना महाशाखाका प्रमुख वरिष्ठ इन्जिनियर सत्यनारायण साहले नदीको क्षेत्रलाई मिच्दै जबरजस्ती बस्ती बसाइँदा स्थानीयबासी बाढीको जोखिममा परेका बताएका छन् । अर्कातिर अव्यस्थित बसोबासका कारण उचित ढल निकासको प्रबन्ध नगरिँदा समेत सानोति बर्षातमा पनि भक्तपुरका सूर्यबिनायक, राधेराधे, लोकन्थली, बालकोटसहितका क्षेत्रमा डुबानमा परिरहेका छन् ।&nbsp; इन्जिनियर साहले धेरै पानी परेको अवस्थामा ढलले बाढीको बहाब थेग्न नसक्नु स्वाभाविक भएको बताए । &lsquo;नदी आसपासमा घर बनाउँदा २० मिटर छोड्नै पर्छ तर नगरपालिकाको स्वीकृतिबिनै कति ठाउँमा घर बनाइएका छन्&rsquo;, साहले अन्नपूर्णसँग भने, &lsquo;खासमा बाढी घरतिर आएको होइन, मान्छे (घर) खोलातिर पसेका हुन् ।&rsquo; बुधबार राति परेको भीषण वर्षाका कारण हनुमन्ते खोलामा आएको बाढीले भक्तपुरको मध्यपुरठिमी क्षेत्र बढी डुबानमा परेका हुन् । त्यसैगरी जगाती र बाराहीस्थानका बस्ती तथा भूकम्पपीडितका शिविर पनि डुबानमा परेका छन् ।&nbsp; जमिनको सतहबाट चार-पाँच फिटसम्म पानी जमेपछि डुबानमा परेका अधिकांश घरको भूइँतला पानीले भरिएका छन् । भुइँतलामा बस्नेको अहिले कन्तबिजोग भएको छ । यसैगरी, पसल र व्यवसाय सबै बन्द भएका छन् । मध्यपुरठिमीका राधे राधे र कमेरोटार जग्गा एकीकरण आयोजनाभित्रका पूरै &nbsp;बस्ती डुबानमा छन् । त्यस क्षेत्रमा रहेका भाटभोटेनी सुपर मार्केटदेखि सामसङ कम्पनीको कार्यालय र निकोसेरा समेतमा बाढी पसेको छ । उक्त क्षेत्रको अरनिको राजमार्ग खण्डको दायाँबायाँ, चारदोबाटोबाट बालकोट जाने बस्ती, मध्यपुर अस्पताल र गठ्ठाघरको तल्लो भेग पनि पुरै डुबानमा छ, बिहीबार दिउँसोसम्म सडक सबै खोलामा परिणत भएको थिए । बाढी बस्तीमा पसेपछि फरक फरक किसिमका प्रतिक्रिया आएका छन् । अन्नपूर्ण पोस्ट्को फेसबुक पेजमा नर बिस्टले लेखेका छन्, &lsquo;खोलाजति मासेपछि के हुन्छ ?&rsquo; देबेन्द्र गिरीले बिहीबार भक्तपुरका केही भागको डुबान स्थानीय बासिन्दाकै कारण भएको टिप्पणी गरेका छन् । उनले लेखेका छन्, &lsquo;आफू नदी, बाटो अतिक्रमण गरी घर बनाउने अनि पानीको निकास बन्द भयो भन्दै सरकारलाई गाली गर्ने प्रवृत्ति देखियो ।&rsquo;&nbsp; प्रकाश पराजुली र मदन श्रेष्ठले पनि खोलानाला मिचेर घर बनाएपछि यस्तै हाल हुने प्रतिक्रिया दिएका छन् । रमेश क्षेत्रीले थपेका छन्, &lsquo;अस्तव्यस्त सहरीकरणको नतिजा हो यो ।&rsquo; भिडियो